
ΒΟΥΛΗ ΤΩΝ ΕΛΛΗΝΩΝ
ΠΕΡΙΟΔΟΣ Κ΄- ΣΥΝΟΔΟΣ Γ΄ 
ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ


                                                        Π Ρ Α Κ Τ Ι Κ Ο
                                                (Άρθρο 40 παρ. 1 Κ.τ.Β.)

Στην Αθήνα, σήμερα, 25 Φεβρουαρίου 2026, ημέρα Τετάρτη και ώρα 11.35΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία της Προέδρου της, κυρίας Θεοδώρας (Ντόρας) Μπακογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Άμυνας «Κύρωση του Πρωτοκόλλου μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Μαυροβουνίου για την Παροχή Στρατιωτικής Μορφωτικής Βοήθειας σε Σπουδαστές από το Μαυροβούνιο».
Στη συνεδρίαση παρέστησαν ο Υφυπουργός Εθνικής Άμυνας, κ. Αθανάσιος Δαβάκης, καθώς και αρμόδιοι υπηρεσιακοί παράγοντες.
Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
 Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καιρίδης Δημήτριος, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χαρακόπουλος Μάξιμος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μουλκιώτης Γεώργιος, Μπιάγκης Δημήτριος, Νικητιάδης Γεώργιος, Γιαννούλης Χρήστος, Δούρου Ειρήνη (Ρένα),  Κασιμάτη Ειρήνη (Νίνα), Κεδίκογλου Συμεών, Μαρίνος Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος, Αναγνωστοπούλου Αθανασία (Σία), Δρίτσας Θεόδωρος, Τζανακόπουλος Δημήτριος, Βιλιάρδος Βασίλειος, Φωτόπουλος Στυλιανός, Οικονομόπουλος Τάσος, Ρούντας Γεώργιος, Καζαμίας Αλέξανδρος, Αποστολάκης Ευάγγελος, Βρεττός Νικόλαος, Γαυγιωτάκης Μιχαήλ, Σαράκης Παύλος και Χουρδάκης Μιχαήλ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Κυρίες και κύριοι συνάδελφοι, καλημέρα σας. Αρχίζει η συνεδρίαση της Διαρκούς Επιτροπής με θέμα την επεξεργασία και εξέταση στο σχέδιο νόμου του Υπουργείου Εθνικής Άμυνας «Κύρωση του Πρωτοκόλλου μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Μαυροβουνίου για την Παροχή Στρατιωτικής Μορφωτικής Βοήθειας σε Σπουδαστές από το Μαυροβούνιο». 
Στη συνεδρίαση παρίσταται ο Υφυπουργός Εθνικής Άμυνας, κ. Αθανάσιος Δαβάκης.
Θα ξεκινήσω, λόγω ακριβώς της έκτακτης κατάστασης και θα μειώσω τον χρόνο στα 7 λεπτά έτσι ώστε να μπορέσουμε να ολοκληρώσουμε, διότι δεν έχω αμφιβολία ότι οι συνάδελφοι έχουν τη δυνατότητα να πουν αυτά που θέλουν και σε 7 λεπτά. Κύριε Χρυσομάλλη, με την άδειά σας, να δώσω τον λόγο στον κύριο Κατρίνη που έχει μια ανειλημμένη υποχρέωση. Θα ψηφίσει αύριο. Κύριε Κατρίνη, έχετε τον λόγο.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Ευχαριστώ πολύ, κυρία Πρόεδρε. Ευχαριστώ και τον κύριο Χρυσομάλλη. Κυρίες και κύριοι συνάδελφοι, κύριε Υφυπουργέ, η Κύρωση του Πρωτοκόλλου μεταξύ Ελλάδας και Μαυροβουνίου για την παροχή στρατιωτικής - μορφωτικής βοήθειας είναι μια ουσιαστική και θετική πρωτοβουλία. Βεβαία εμείς για λόγους καθαρά τυπικούς. κυρία Πρόεδρε, θα επιφυλαχθούμε για να συζητήσουμε κάτω στην Ολομέλεια, όμως να τονίσουμε ότι δεν πρόκειται για μία απλή εκπαιδευτική συνεργασία. Αφορά τον τρόπο με τον οποίο η χώρα μας ενισχύει το ρόλο της στο περιφερειακό και συμμαχικό περιβάλλον. Το Πρωτόκολλο προβλέπει τη δυνατότητα φοίτησης των Μαυροβούνιων σπουδαστών σε Ελληνικά Στρατιωτικά Εκπαιδευτικά Ιδρύματα και Σχολές και, επομένως, δημιουργεί στελέχη που θα υπηρετήσουν στις Ένοπλες Δυνάμεις Μαυροβουνίου έχοντας εκπαιδευτεί στην Ελλάδα.
Η χώρα μας έχει ήδη εμπειρία στην εκπαίδευση σπουδαστών από άλλες χώρες σε στρατιωτικές σχολές και σχολεία που εποπτεύονται από το Υπουργείο Εθνικής Άμυνας. Μια πρακτική που αναμφίβολα έχει ενισχύσει την καλή φήμη των Ελληνικών Ενόπλων Δυνάμεων και έχει συμβάλει στη σύσφιξη σχέσεων με κράτη της ευρύτερης περιοχής μας. Κατά συνέπεια αυτή τη συνεργασία όχι μόνο εμβαθύνει φιλικές σχέσεις Ελλάδας και Μαυροβουνίου και τους ιστορικούς δεσμούς των δύο λαών στη βάση της ισότητας και των αμοιβαίων συμφέροντος, αλλά αναδεικνύει την επιχειρησιακή και εκπαιδευτική επάρκεια των Ελληνικών Στρατιωτικών Ιδρυμάτων.
Υπάρχει, όμως, ένα κρίσιμο ζήτημα που δεν μπορούμε να παρακάμψουμε. Το Πρωτόκολλο υπογράφτηκε 27 Μαΐου του 2015 και κυρώνεται 11 χρόνια μετά. Όταν υπογράφηκε το Πρωτόκολλο το Μαυροβούνιο δεν ήταν μέλος του ΝΑΤΟ. Εντάχθηκε το 2017 και, μάλιστα, με την Ελλάδα να είναι υποστηρικτής της ένταξής του στη συμμαχία και αυτό είναι μεταβολή του γεωπολιτικού πλαισίου. 

Η καθυστέρηση αυτή δημιουργεί ένα εύλογο πολιτικό ερώτημα: Γιατί τόσα χρόνια δεν έχει ενεργοποιηθεί ένα εργαλείο στρατιωτικής συνεργασίας με μια χώρα που, εντωμεταξύ, κατέστη σύμμαχος στο ΝΑΤΟ; Γιατί η στρατηγική επιρροή δεν ασκείται εκ των υστέρων, ασκείται έγκαιρα, με συνέπεια και με συνέχεια και η καθυστέρηση, σίγουρα, περιορίζει το αποτύπωμα που θα μπορούσε να έχει μια τέτοια συμφωνία. 
Ταυτόχρονα, έχει μεσολαβήσει και αλλαγή εκπαιδευτικού πλαισίου των Ενόπλων Δυνάμεων. Το θεσμικό περιβάλλον, στο οποίο αναφέρεται το πρωτόκολλο έχει τροποποιηθεί. Λόγω της τεράστιας αυτής καθυστέρησης ενεργοποίησης του πρωτοκόλλου έχουν υπάρξει αλλαγές σε Ανώτερες Σχολές Υπαξιωματικών, αρχικά με την ενοποίηση των Σχολών Υπαξιωματικών της Πολεμικής Αεροπορίας, της ενοποιημένης ΣΜΥΑ και πρόσφατα με την Νατοποίηση – όπως, τουλάχιστον, ψηφίστηκε και ελέχθη - των Ανωτάτων Σχολών Μονίμων Υπαξιωματικών με το ν. 5265/2026. 
Ακριβώς, λοιπόν, επειδή έχουν μεσολαβήσει θεσμικές αλλαγές, καθίσταται αναγκαία η επικαιροποίηση του πρωτοκόλλου, ώστε να αντανακλά τα σημερινά δεδομένα των σχολών των Ενόπλων Δυνάμεων. Δεν αρκεί να κυρώνουμε μία συμφωνία, οφείλουμε να διασφαλίζουμε ότι το περιεχόμενο συμβαδίζει με τη θεσμική πραγματικότητα προσαρμοσμένο στις σημερινές δομές και ανάγκες. 
Σήμερα μιλάμε, πλέον, για «συνεργασία μεταξύ 2 συμμάχων». Μάλιστα, η Ελλάδα μαζί με την Ιταλία έχει αναλάβει την επιτήρηση του εναέριου χώρου του Μαυροβουνίου στο πλαίσιο της NATO's Air Policing Mission, αμέσως μετά την ένταξη της χώρας στη συμμαχία. Σε ένα τέτοιο πλαίσιο η εκπαίδευση Αξιωματικών συμμάχου εντός συμμαχίας μπορεί να ενισχύσει, επιπλέον, τη διαλειτουργικότητα, να καλλιεργήσει την κοινή επιχειρησιακή κουλτούρα και να δημιουργήσει σχέσεις εμπιστοσύνης που λειτουργούν σε βάθος χρόνου. 
Μέσα από αυτή τη διαδικασία η Ελλάδα μπορεί να ενισχύσει την παρουσία και την επιρροή της στο εσωτερικό της συμμαχίας και αυτό είναι κάτι που δεν πρέπει να το υποτιμούμε και αυτό είναι ιδιαίτερα σημαντικό, δεδομένης και της προσπάθειας της Τουρκίας να δημιουργήσει ένα φιλικό προς αυτήν τόξο στα βόρεια της χώρας μας. Αν και προβλέπεται σχετικά σε σύμβαση, πρέπει να δοθεί ιδιαίτερη έμφαση στη διαχείριση των παρεχόμενων διαβαθμισμένων πληροφοριών κατά τη διάρκεια της εκπαίδευσης και μετά από αυτήν, δεδομένου ότι αποτελούν κρίσιμο παράγοντα διασφάλισης της εδαφικής ακεραιότητας της χώρας. 
Όσον αφορά στο οικονομικό σκέλος της συνεργασίας, το συνολικό κόστος της εκάστοτε παροχής εκπαίδευσης Ελλήνων Αξιωματικών δε μπορεί να εκτιμηθεί στη λεπτομέρειά του, διότι απουσιάζουν τα πραγματικά δεδομένα - αριθμός σπουδαστών, διάρκεια προγραμμάτων - παρότι παρέχονται ενδεικτικά κάποια ποσά ανά έτος. Μάλιστα, αναφέρεται σε σύνολο τετραετίας το ποσό των 245.000 €. 
Παρόλα αυτά, αν λάβουμε υπόψιν τα αναφερόμενα στην έκθεση του λογιστηρίου, το κόστος κρίνεται λογικό και μικρό, συγκρινόμενο με τα οφέλη που εκτιμάται ότι επιτυγχάνονται από την εν λόγω διμερή συνεργασία στον τομέα της Εκπαίδευσης. Το ζήτημα, λοιπόν, δεν είναι δημοσιονομικό, είναι στρατηγικό και θεσμικό κι εμείς θέλουμε η Ελλάδα να ενεργεί με συνέπεια και να ενεργοποιεί έγκαιρα τα εργαλεία συνεργασίας που διαθέτει, ενισχύοντας και τις διμερείς σχέσεις εντός της συμμαχίας. 
Με βάση τα παραπάνω, εμείς, θεωρούμε ότι είναι θετική η Κύρωση του Πρωτοκόλλου, ενισχύει τις διμερείς σχέσεις σε εθνική ισχύ. Επιφυλασσόμαστε για την Ολομέλεια όπου θα τοποθετηθούμε αναλυτικά, ζητάμε, όμως, ταυτόχρονα, τη διαβεβαίωση ότι το πρωτόκολλο, κ. Υφυπουργέ, θα επικαιροποιηθεί με βάση τα νέα δεδομένα, όπως έχουν γίνει και με βάση τον τελευταίο νόμο που ψηφίστηκε από τη Βουλή, ώστε να ανταποκρίνονται πλήρως στις σημερινές θεσμικές και στρατηγικές ανάγκες. 
Σας ευχαριστώ. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ τον κ. Κατρίνη.
ΜΙΧΑΗΛ ΚΑΤΡΙΝΗΣ (Εισηγητής της Μειοψηφίας): Είπα και την πρόθεση ψήφου.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ναι, το κατάλαβα, το άκουσα, κ. Κατρίνη. 
Απλώς, να προσθέσω κι εγώ ότι έχει απολύτως δίκιο ο κ. Κατρίνης, κ. Υφυπουργέ, το σημειώσατε κι εσείς. Το να έρχεται 11 χρόνια αργότερα μία υπογραφή είναι λίγο υποκριτικό. Οπότε, θα παρακαλούσα πάρα πολύ και το δικό σας Υπουργείο - το έχω ήδη κάνει στο Υπουργείο Εξωτερικών - να φέρουμε αυτές τις Συμβάσεις προς ψήφιση στη Βουλή, διότι άλλως πώς χάνει και τη σημασία της η συζήτηση, διότι - όπως ορθώς είπε ο κ. Κατρίνης - τα δεδομένα με το Μαυροβούνιο έχουν, τελείως, αλλάξει. Κινδυνεύουμε να φέρουμε τη Σύμβαση του Μαυροβουνίου, αφού μπει το Μαυροβούνιο στην Ευρωπαϊκή Ένωση. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κυρία Πρόεδρε, αν μου επιτρέπετε και με τη μακρά κοινοβουλευτική πείρα που έχετε, προσπαθούμε το τελευταίο χρονικό διάστημα να το αναστείλουμε αυτό και κάθε εβδομάδα έχουμε 1 με 2 κυρώσεις συμβάσεων, όπως έχω υποσχεθεί στο Σώμα και πρέπει αυτό να γίνει. Ήταν περίπου 40. 
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Εγώ, το σέβομαι απολύτως, γιατί, εσείς, ειδικά, έχετε την ευαισθησία και τη μακρά πορεία ως κοινοβουλευτικός και ξέρετε τι σημαίνει. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Βρήκαμε 40 τέτοιες.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Βρήκατε 40 τέτοιες, είμαστε έτοιμοι να ψηφίζουμε και τρεις-τρεις, φτάνει να τελειώσουμε με αυτή την ιστορία. 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Σωστά το επισημαίνετε.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πάρα πολύ.
Κύριε Χρυσομάλλη, έχετε τον λόγο και ευχαριστούμε για την κατανόησή σας. 
ΜΙΛΤΙΑΔΗΣ ΧΡΥΣΟΜΑΛΛΗΣ (Εισηγητής της Πλειοψηφίας): Ευχαριστώ, κυρία Πρόεδρε.
Όντως, κυρίες και κύριοι βουλευτές, η Κύρωση του Πρωτοκόλλου για την παροχή στρατιωτικής μορφωτική βοήθειας σε σπουδαστές από το Μαυροβούνιο έρχεται με καθυστέρηση δεκαετίας, για να ψηφιστεί στην Ελληνική Βουλή από την υπογραφή του το Μάιο του 2015. Βέβαια, καμιά φορά με αυτή την καθυστέρηση, ίσως είναι και για καλό, γιατί έχουμε αναβαθμισμένα άλλα Πρωτόκολλα. Για αυτό, λοιπόν, και από πλευράς περιεχομένου το σχέδιο νόμου περιλαμβάνει 25 άρθρα. Περιγράφουν αναλυτικά τα προσόντα των υποψηφίων εκπαιδευομένων, τις υποχρεώσεις των 2 μερών και τις προβλέψεις για την αντιμετώπιση κάθε πιθανού γεγονότος στο πλαίσιο της μορφωτικής αυτής συνεργασίας. 
Η φοίτηση των σπουδαστών στα ΑΣΕΙ και τις ΑΣΣΥ της χώρας μας παρέχεται με τη μορφή υποτροφίας, όσον αφορά στο σύνολο των δαπανών εκπαίδευσης, ενώ οι σχετικές δαπάνες για τους Αξιωματικούς που θα εκπαιδεύονται στα σχολεία επιμόρφωσης και εξειδίκευσης θα βαρύνουν το Μαυροβούνιο. Το Μαυροβούνιο, επίσης, αναλαμβάνει και το κόστος καυσίμων για την εκπαίδευση των ιπτάμενων στελεχών του, καθώς και τα κόστη μετάβασης ατομικών εξόδων και τυχόν αποζημιώσεων προς τρίτους. 
Κυρίες και κύριοι βουλευτές, σταθερή στρατηγική της χώρας μας αποτελεί η συστηματική επένδυση στην αμυντική διπλωματία και ο βασικός πυλώνας αυτής της επένδυσης είναι η στρατιωτική μορφωτική βοήθεια. Η χώρα μας προσφέρει εκπαίδευση υψηλού επιπέδου στα στελέχη των Ενόπλων Δυνάμεων και η ποιότητά τους αναγνωρίζεται εντός, αλλά ακόμα και εκτός ΝΑΤΟ, καθιστώντας την εκπαίδευση εντός των Ελληνικών Ενόπλων Δυνάμεων ποιοτικό ζητούμενο για πολλές χώρες. 
Το να «ανοίγουμε την πόρτα» των Ανώτατων Στρατιωτικών Εκπαιδευτικών μας Ιδρυμάτων σε υποψήφιους αξιωματικούς τρίτων χωρών αποτελεί μια επένδυση στο μέλλον, δημιουργεί ένα δεσμό που ακολουθεί τον αξιωματικό σε ολόκληρη τη ζωή του. Οι Στρατιωτικές Σχολές δεν είναι, απλώς, εκπαιδευτικά ιδρύματα, είναι χώροι όπου διαμορφώνονται αντιλήψεις, κουλτούρα και σχέσεις που διαρκούν μια ολόκληρη ζωή. Ο αξιωματικός που θα εκπαιδευτεί σε μια χώρα, θα γνωρίσει τη χώρα αυτή, θα κατανοήσει τη στρατηγική της κουλτούρα και θα αναπτύξει προσωπικούς και επαγγελματικούς δεσμούς. Αυτό σημαίνει ότι η εκπαίδευση δεν είναι μια ουδέτερη διαδικασία, είναι εργαλείο στρατηγικής επιρροής και αυτή είναι μια πραγματικότητα που άλλες χώρες έχουν κατανοήσει εδώ και δεκαετίες. 
Στο πεδίο αυτό η Τουρκία, συγκεκριμένα, π.χ. έχει επενδύσει συστηματικά στην εκπαίδευση αξιωματικών από χώρες των Βαλκανίων, του Καυκάσου, της Ασίας και της Αφρικής. Χιλιάδες αξιωματικοί έχουν περάσει από τις Στρατιωτικές της Σχολές. Μόνο από το 2016 και μετά, την ίδρυση του Εθνικού Πανεπιστημίου Άμυνας στην Τουρκία περισσότερα από 3.500 στελέχη ξένων χωρών έλαβαν την εκπαίδευση σε Αξιωματικού και Υπαξιωματικού στην Τουρκία. Τα στελέχη αυτά επέστρεψαν στις χώρες τους μεταφέροντας στις Ένοπλες Δυνάμεις τους όχι μόνο τη γνώση που έλαβαν, αλλά και τη νοοτροπία που βίωσαν. Αρκετές εκατοντάδες νέων αξιωματικών και υπαξιωματικών που σπουδάζουν στην Τουρκία προέρχονται από χώρες των δυτικών Βαλκανίων, όπου η Τουρκία σχεδόν μονοπωλεί τη στρατιωτική εκπαίδευση και, προφανώς, δεν είναι η επιλογή της αυτή τυχαία. Εδράζεται στο γεγονός ότι «οι άνθρωποι αυτοί θα είναι οι αυριανοί Διοικητές σχηματισμών, οι αυριανοί αρχηγοί επιτελείων, οι αυριανοί διαμορφωτές στρατηγικής». Για αυτό κινείται οργανωμένα, προσφέροντας εκμάθηση της τουρκικής γλώσσας στους υποψήφιους εκπαιδευόμενους, δίνει πλήρεις υποτροφίες, δε δίστασε ακόμα και να προσφέρει την εκπαίδευση προσωπικού στις χώρες υποδοχής, αποστέλλοντας εκπαιδευτές επί τόπου. 
Κυρίες και κύριοι βουλευτές, η επιρροή, λοιπόν, δεν ασκείται μόνο με όπλα. Ασκείται με ιδέες, με την καλλιέργεια σχέσεων, ασκείται με την εκπαίδευση, γιατί η εκπαίδευση αποτελεί στρατηγικό εργαλείο. Η Ελλάδα δε μπορεί να απουσιάζει από αυτό το πεδίο και δεν απουσιάζει. Οι ελληνικές στρατιωτικές σχολές συγκαταλέγονται μεταξύ των πλέον αξιόπιστων και ποιοτικών στην ευρύτερη περιοχή. Είναι ανώτατα εκπαιδευτικά ιδρύματα και προσφέρουν υψηλό επίπεδο κατάρτισης και η Κυβέρνηση ενισχύει περαιτέρω το ρόλο τους. Η εκπαίδευσης ξένων αξιωματικών σε ελληνικές στρατιωτικές σχολές αποτελεί μια επένδυση στην Αμυντική Διπλωματία με βάθος και πολυεπίπεδη επίδραση. Δημιουργεί μελλοντικούς ηγήτορες που αισθάνονται την Ελλάδα ως «την ακαδημαϊκή τους πατρίδα». Δημιουργεί δεσμούς που ξεπερνούν τα σύνορα. 
Το Μαυροβούνιο είναι μια χώρα με ιδιαίτερη σημασία για τη σταθερότητα των δυτικών Βαλκανίων. Είναι σύμμαχος χώρα στο ΝΑΤΟ με ευρωπαϊκή προοπτική. Είναι χώρα, με την οποία η Ελλάδα διατηρεί εξαιρετικές σχέσεις, οι οποίες πρέπει να ενισχυθούν και να αναπτυχθούν περαιτέρω.


	Π/φος
	Δ/φος
	Ημερομηνία
	Όνομα αρχείου

	ΔΑΛΑΜΑΓΚΑΣ
	ΔΑΛΑΜΑΓΚΑΣ
	25.02.2026
	FBBS0225.AD1




Y:\10. ΠΡΑΚΤΙΚΑ ΕΠΙΤΡΟΠΩΝ Κ΄ -  Γ΄\2. ΕΘΝΙΚΗΣ ΑΜΥΝΑΣ\ΕΝΟΠΟΙΗΜΕΝΑ ΔΙΟΡΘΩΜΕΝΑ\25.2.2026 Μαυροβούνιο  οκ.docx
               Η εκπαίδευση των αξιωματικών του Μαυροβουνίου στην Ελλάδα σημαίνει ότι η επόμενη γενιά της στρατιωτικής του ηγεσίας θα έχει διαμορφώσει επαγγελματικούς και προσωπικούς δεσμούς με τη χώρα μας. Αυτό ενισχύει την εμπιστοσύνη και τη συνεργασία. Ενισχύει τη σταθερότητα στην ευρύτερη περιοχή και τελικά ενισχύει τη θέση της Ελλάδας. Η ενίσχυση κάθε μορφής αμυντικής διπλωματίας δεν είναι αποσπασματική κίνηση, αποτελεί συνειδητή επιλογή της Κυβέρνησης με στόχο να αναδειχθεί η χώρα μας σε πυλώνα σταθερότητας και ασφάλειας στην ευρύτερη περιοχή. Η εκπαίδευση αξιωματικών από το Μαυροβούνιο αποτελεί μέρος αυτής της στρατηγικής.
Για τον λόγο αυτό, θεωρώ ότι το Πρωτόκολλο Στρατιωτικής Μορφωτικής Βοήθειας με το Μαυροβούνιο πρέπει να στηριχθεί από όλες τις πτέρυγες της Βουλής. 
Κυρία Πρόεδρε, πρόθεση είναι η ψήφιση αυτού του Πρωτοκόλλου.
Σας ευχαριστώ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πάρα πολύ, τον κ. Χρυσομάλλη.
Τον λόγο έχει ο κ. Κεδίκογλου, εκ μέρους του ΣΥΡΙΖΑ. Στο τέλος πέστε μας και τι ψηφίζετε.
ΣΥΜΕΩΝ ΚΕΔΙΚΟΓΛΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Ναι, βεβαίως.
Κυρία Πρόεδρε, συζητάμε την Κύρωση του Πρωτοκόλλου μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Μαυροβουνίου για την Παροχή Στρατιωτικής Μορφωτικής Βοήθειας σε σπουδαστές από το Μαυροβούνιο.
Επί της αρχής, στην κριτική μας, δεν μπορώ κι εγώ να μην αναφερθώ στην τεράστια καθυστέρηση αυτής της Κύρωσης. Έχουμε πει πολλές φορές κι έχει αναφερθεί και ο Υφυπουργός για τις λιμνάζουσες Συμφωνίες, αλλά εδώ νομίζω έχουμε το αποκορύφωμα αν σκεφτούμε ότι έχουν περάσει έντεκα χρόνια. Δηλαδή, ήταν ένας άλλος κόσμος τότε. Η ίδια η ανάλυση συνεπειών παραδέχεται ότι απαιτείται κύρος, επειδή η εφαρμογή προκαλεί οικονομική επιβάρυνση, άρα, τίθεται θέμα κοινοβουλευτικού ελέγχου και λογοδοσίας για την ενδεκαετή αδράνεια. Η Κυβέρνηση επιχειρεί να ντύσει τη ρύθμιση με όρους στρατιωτικής διπλωματίας και κύρους των Σχολών, χωρίς όμως να παρουσιάζει μια μετρήσιμη αποτίμηση. Το συγκεκριμένο δηλαδή και επιχειρησιακό και εκπαιδευτικό όφελος, και για τις δυνάμεις του Μαυροβουνίου και για τις Ελληνικές Ένοπλες Δυνάμεις, πέρα από την ανταλλαγή πληροφοριών και τις καλές σχέσεις. Αυτό που ειπώθηκε προηγουμένως και είναι σωστό, ότι δημιουργείται και μια κουλτούρα συνεργασίας και κάποιοι άνθρωποι που έρχονται εδώ αγαπούν τη χώρα μας και γυρίζουν πίσω να υπηρετήσουν την πατρίδα τους.
Το Πρωτόκολλο δημιουργεί μια δομή παροχής δωρεάν στρατιωτικής μορφωτικής βοήθειας, αλλά αφήνει ανοιχτά κρίσιμα μεγέθη, όπως είναι ο αριθμός των θέσεων, η διάρκεια και η συχνότητα των αιτημάτων. Χωρίς ρητό πλαφόν και χωρίς ρήτρες αναστολής σε περίπτωση υπέρβασης δυνατοτήτων ή μη αυτόματη υποχρέωση κινδυνεύει να μείνει γράμμα κενό.
Στα δημοσιονομικά το αποτύπωμα είναι υπαρκτό και δεν μπορούμε να το υποβαθμίζουμε. Το Γενικό Λογιστήριο του Κράτους εκτιμά δαπάνη για παροχή εκπαίδευσης μαζί με την προπαίδευση της ελληνικής γλώσσας που ποικίλει από χρονιά σε χρονιά και είναι αξιοσημείωτο αυτό. Δηλαδή, είναι περίπου 83.000 – 84.000 το 2026, 65.000 το 2027, 53.000 το 2028 και πέφτει στις 42.000 ευρώ το 2029, δηλαδή περίπου τα μισά απ’ ότι ξεκίνησε το 2026, ενώ καταγράφει επιπλέον δαπάνες ιατρικών εξετάσεων και ενδεχόμενες δαπάνες για παραμονή, διαμονή, διατροφή, νοσηλεία, επανάληψη, προπαίδευση, ειδική πρακτική εκπαίδευση και μετακίνηση προς σημεία εξόδου. Όλα αυτά βαραίνουν τον προϋπολογισμό του ΥΠΕΘΑ. Σε μια περίοδο που ζητούνται θυσίες από την κοινωνία και οι υπάρχουν πιέσεις στις στρατιωτικές σχολές είναι πολιτικά προβληματικό να αναλαμβάνει η Ελλάδα δαπάνες χωρίς σαφή κοστολόγηση ανά σπουδαστή και χωρίς ανώτατο όριο συνολικής επιβάρυνσης.
Επιπλέον, το καθεστώς επιλογής είναι ασύμμετρο. Η επιλογή των υποψηφίων γίνεται με αποκλειστική ευθύνη της πλευράς του Μαυροβουνίου, ενώ η ελληνική πλευρά περιορίζεται στον έλεγχο των δικαιολογητικών. Αυτό επιβάλλει αυστηρή συζήτηση για μηχανισμούς ελέγχου αξιοπιστίας, πρόσβασης σε διαβαθμισμένη ύλη και προστασία πληροφοριών, ιδίως όταν η εκπαίδευση αφορά κρίσιμες ειδικότητες και επιτελικά αντικείμενα.
Στα ευαίσθητα ζητήματα, η ίδια η ανάλυση συνεπειών ρύθμισης δηλώνει ότι δεν υφίστανται κίνδυνοι, όμως το Γενικό Λογιστήριο του Κράτους απαριθμεί ανοικτές δαπάνες και διαδικασίες που εξαρτώνται από πραγματικά γεγονότα. Εδώ και πάλι μας ζητούν η Κύρωση ενός κειμένου με οικονομικές και επιχειρησιακές παραμέτρους να γίνει παρουσιάζοντας ταυτόχρονα ως μηδενικού ρίσκου. Θεσμικά υπάρχουν προβληματικές επιλογές, όπως η αυτόματη ετήσια ανανέωση μετά την πρώτη πενταετία. Σε συνδυασμό με επίλυση διαφόρων μόνο μέσω διαπραγμάτευσης μειώνεται η ασφάλεια δικαίου και ο κοινοβουλευτικός έλεγχος.
Συμπέρασμα. Βεβαίως, η διεθνής εργασία θέλει κανόνες. Η Βουλή οφείλει να ζητά σαφείς αριθμούς, όρια, ρήτρες, κόστος, μηχανισμό ετήσιας ενημέρωσης και πραγματική αποτίμηση κινδύνων, ώστε να μη δοθεί στην Κυβέρνηση λευκή επιταγή.
Τέλος, υπάρχουν και ζητήματα διοικητικής και θεσμικής τάξης που δεν έχουν συζητηθεί επαρκώς, όπως είναι οι ειδικές θεωρήσεις εισόδου, οι άδειες διαμονής, η κατάθεση διαβατηρίων στις Σχολές και οι διαδικασίες επαναπατρισμού ή διαγραφών.

Η κυβέρνηση, οφείλει να μας εξηγήσει ποιος σηκώνει το διοικητικό φόρτο και πώς διασφαλίζονται αυτά τα δικαιώματα στην ασφάλεια, τη διαφάνεια, στη διαχείριση αυτών των διαδικασιών. Και ένα απλό ερώτημα όπως σας είπα πριν, ποιος είναι ο  μέγιστος αριθμός των Μαυροβούνιων σπουδαστών ανά σχολή και έτος και αν έχει υπολογίσει τις πρόσθετες ανάγκες σε κλίνες σίτιση ιματισμό και εκπαιδευτικό φόρτο. Εμείς κυρία Πρόεδρε, επιφυλασσόμαστε για την Ολομέλεια. Ευχαριστώ .
 ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Ευχαριστώ πολύ τον Κεδίκογλου.
 Τον λόγο έχει ο κ.  Καζαμίας.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ -ΖΩΗ ΚΩΝΣΤΑΝΤΟΠΟΥΛΟΥ»): Σας ευχαριστώ, κυρία  Πρόεδρε. Λοιπόν, θα ήθελα να ξεκινήσω λέγοντας ότι αυτά που ακούσαμε μέχρι τώρα στη συζήτηση της δεύτερης Σύμβασης ανάμεσα στη χώρα μας και στο Μαυροβούνιο είναι πραγματικά εντυπωσιακά . Η Σύμβαση αυτή όπως ειπώθηκε, υπογράφηκε πριν από 11 χρόνια και  την έχει υπογράψει η κυβέρνηση του Σύριζα. Και υποστηρίχτηκε με σθένος από τον Εισηγητή της Νέας Δημοκρατίας, σαν να είναι πολιτική της Νέας Δημοκρατίας και ο Εισηγητής του Σύριζα εξέφρασε μόλις τώρα επιφύλαξη απέναντι στη Σύμβαση αυτή. Αυτό δείχνει όχι μόνο το πρόβλημα που υπάρχει ανάμεσα  στην υπογραφή μιας Σύμβασης πριν από έντεκα χρόνια, αλλά δείχνει πλέον και ξεκάθαρα νομίζω το γεγονός ότι οι ρόλοι που έχουν πάρει τα κόμματα, είναι τόσο μηχανικοί και αυτόματοι. Υπάρχει ένας αυτοματισμός, ώστε έχει χαθεί πλέον εντελώς η αίσθηση της ιστορικότητας και  της ευθύνης του ποιος έκανε τι; Αυτό είναι μια ενδιαφέρουσα παρατήρηση όπως επίσης, ενδιαφέρουσα παρατήρηση είναι το γεγονός ότι όταν υπεγράφη αυτή η σύμβαση το 15 το Μαυροβούνιο δεν ήταν κράτος μέλος του ΝΑΤΟ, μπήκε το 17. Ωστόσο, μας έρχεται στην αιτιολογική Έκθεση με κύριο μακροπρόθεσμο στόχο τη σύσφιξη της συνεργασίας της χώρας μας με συμμάχους του ΝΑΤΟ. Δηλαδή, ο ετεροχρονισμός και η λήθη αν θέλετε που περιβάλλει τη συζήτηση που κάνουμε τώρα είναι νομίζω ισάξια της λήθης  των  λωτοφάγων στην οδύσσεια.
 Η Σύμβαση η ίδια, είναι πολύ περιορισμένης σημασίας και θα ξεκαθαρίσω γιατί; Το Μαυροβούνιο δεν είναι μία σημαντική στρατιωτική δύναμη στα βαλκάνια. Ο στρατός του Μαυροβουνίου συνολικά υπολογίζεται στις 2.500 με 3.000 στρατιώτες. Αυτό είναι  όλος ο στρατός. Επομένως, δεν έχουμε εδώ πέρα μία Συμφωνία Αμυντικής Συνεργασίας με έναν σημαντικό στρατό της περιοχής. Την ίδια στιγμή όμως που ο Εισηγητής της Νέας Δημοκρατίας, ο οποίος υποστήριξε με αξιοθαύμαστο σθένος αυτή τη Συμφωνία που έφερε ο Σύριζα, την παρουσίασε ως μια Συμφωνία αναγκαία, διότι η Τουρκία λέει, είναι ένα κράτος το οποίο συνάπτει παρόμοιες συμφωνίες στρατιωτικής εκπαίδευσης ανάμεσα σε χώρες των δυτικών Βαλκανίων. Εδώ,  παρενθετικά να πω ότι τα δυτικά Βαλκάνια, είναι ένας όρος που δημιουργήθηκε μόνο τα τελευταία χρόνια. Κατά την άποψή μας, υπάρχουν Βαλκάνια και όχι δυτικά Βαλκάνια, αλλά εν πάση περίπτωση, κρατών των Βαλκανίων και ότι η Τουρκία εκμεταλλεύεται τη στρατιωτική της επιρροή για να υπογράψει Συμφωνίες στρατιωτικής συνεργασίας τέτοιου τύπου. Και αυτό της δίνει κύρος διότι οι σπουδαστές από τις ένοπλες δυνάμεις των κρατών των Βαλκανίων πηγαίνουν στην Τουρκία και εκεί υποβάλλονται σε μία εκπαίδευση η οποία τους επηρεάζει αλλά και αναπτύσσουν δεσμούς πολιτιστικούς με τη χώρα οι οποίοι μελλοντικά ενδεχομένως, εδραιώσουν το κύρος της Τουρκίας στα κράτη αυτά. 
 	Κατά συνέπεια, ο Εισηγητής της Νέας Δημοκρατίας μας παρουσιάζει αυτή τη Σύμβαση ως μια Σύμβαση που προσπαθεί να κάνει κάτι αντίστοιχο. Επιτρέψτε μου να πω ότι μιλώ όχι ως Καθηγητής όχι Στρατιωτικών Σχολών, αλλά ως Καθηγητής Πολιτικών Επιστημών και Διεθνών Σχέσεων που έχω μακρά πείρα σε συνεργασίες και συμφωνίες συνεργασιών ανάμεσα σε πολιτικά εκπαιδευτικά ιδρύματα για ανταλλαγή φοιτητών που είναι ο βασικός στόχος αυτής της Σύμβασης. Με βάση, λοιπόν, αυτή την πείρα πρέπει να πω ότι η Σύμβαση η ίδια δεν παρέχει τίποτα ιδιαιτέρως ελκυστικό σε έναν σπουδαστή από το Μαυροβούνιο να έρθει στην Ελλάδα πέραν του γεγονότος ότι οι σπουδές εδώ θα είναι δωρεάν υποθέτω, αλλά δεν είναι σαφές αυτό μέσα στη Σύμβαση ότι οι δωρεάν σπουδές σημαίνουν απαλλαγή από δίδακτρα ή πρόκειται να υπάρξει και υποτροφία για τη στήριξη της διαμονής του συγκεκριμένου φοιτητή;
                 Το μεγαλύτερο έξοδο για έναν φοιτητή - σπουδαστή ο οποίος φεύγει από τη χώρα του δεν είναι τα δίδακτρα, αλλά συνήθως είναι η συντήρηση της καθημερινής του διαβίωσης, όταν σπουδάζει στην ξένη χώρα. 
Αυτό δεν είναι σαφές, αλλά το βασικό αντικίνητρο είναι ο τρόπος με τον οποίο η Σύμβαση προϋποθέτει πως ο σπουδαστής θα πρέπει να γνωρίζει καλά ελληνικά ή να μάθει σε πάρα πολύ σύντομο χρονικό διάστημα καλά ελληνικά, ούτως ώστε να παρακολουθεί ως σπουδαστής εφάμιλλος των Ελλήνων σπουδαστών τα μαθήματα στις Στρατιωτικές Σχολές. Αυτό το πράγμα στην πράξη είναι τρομερά δύσκολο έως και αδύνατο. Με άλλα λόγια είναι ένα πάρα πολύ ισχυρό αντικίνητρο για να έρθει κάποιος από το Μαυροβούνιο να επιλέξει να σπουδάσει σε Στρατιωτικές Σχολές στην Ελλάδα.
 Αν ήθελε το Πρόγραμμα αυτό να είναι ελκυστικό για σπουδαστές από το Μαυροβούνιο το ελάχιστο που θα έπρεπε να κάνει είναι να προβλέπει την εκμάθηση της ελληνικής γλώσσας, προτού αυτοί οι σπουδαστές έρθουν. Το Πρόγραμμα δεν το κάνει αυτό, αλλά  λέει ότι θα έρθουν εδώ το Σεπτέμβριο του έτους στο οποίο θα εγγραφούν, θα κάνουν ένα προπαρασκευαστικό πρόγραμμα το οποίο είναι ιδιαιτέρως περίεργο και προβληματικό, θα μάθουν ελληνικά και σε πάρα πολύ σύντομο χρονικό διάστημα θα πρέπει να μάθουν τόσο καλά ελληνικά, πιθανόν από μηδενική βάση, για να μπορούν σύντομα να παρακολουθούν μαθήματα Ανωτάτων Σχολών στην ελληνική γλώσσα. Αυτό ρεαλιστικά δεν πρόκειται να γίνει.
 Επίσης, δεν μπορώ να καταλάβω, γιατί το άρθρο 9 στην προπαίδευση των σπουδαστών προβλέπει ότι αυτοί θα πρέπει να μάθουν την εκμάθηση της ελληνικής γλώσσας. Αυτό το καταλαβαίνω, αλλά θεωρώ ότι δεν είναι ρεαλιστικό για να έχει κάποια πρακτική εφαρμογή,  αλλά μιλάει και για τη βελτίωση της γνώσης τους στα Μαθηματικά και τη Φυσική. Δεν είμαι σίγουρος ότι αυτά θα ήταν προτεραιότητες για σπουδαστές στις Στρατιωτικές Σχολές, εν πάση περιπτώσει, το σημειώνω. 
Ταυτόχρονα, θα υπάρχει και η προσδοκία για τους φοιτητές αυτούς μέχρι να μάθουν καλά ελληνικά να διδάσκονται στα αγγλικά και θα πρέπει να ξέρουν και καλά αγγλικά, αλλά λέει ότι το επίπεδο γνώσης θα πρέπει να είναι καλό, καλή η γνώση των αγγλικών και από κάποιο σημείο και μετά σταματάει η εκμάθηση στα αγγλικά και μετατρέπεται ως μία εμπειρία σπουδών μόνο στα ελληνικά. Το πώς γίνεται αυτό και πώς μπορεί να είναι βιώσιμη μια τέτοια εμπειρία για έναν φοιτητή, είναι πολύ δύσκολο να το καταλάβει κανείς.
 Η Σύμβαση αυτή έχει και μία Έκθεση από το Λογιστήριο του Κράτους για να καταλάβουμε πώς θα υποστηριχθεί οικονομικά, αυτή δεν περιέχει καμία ένδειξη ούτε του αριθμού των υποτροφιών που θα δίνονται, γιατί δεν περιέχει κανένα ποσό σημαντικό, ωστόσο λέει ότι σύμφωνα με στοιχεία του αρμόδιου Υπουργείου και για τις υποτροφίες δεν περιέχει κάποιο ποσό, αλλά εδώ δίνει έναν κατάλογο για τα επόμενα έτη με τεράστια χρηματικά ποσά. Λέει στην σελίδα 56 του νομοσχεδίου ότι η εν λόγω δαπάνη η οποία εξαρτάται από πραγματικά γεγονότα σύμφωνα με στοιχεία του αρμόδιου Υπουργείου εκτιμάται ως ακολούθως: για το έτος 2026 το ποσό των 83.000 ευρώ, 65.000 το 2027 και 53.000 το 2028, δηλαδή, πέφτει το ποσό. 
Από πού προκύπτουν αυτά τα νούμερα;
Υπάρχει αριθμός υποτροφιών;
Έχει υπολογιστεί τι θα υποστηρίζεται με αυτά τα ποσά;
Προσέξτε τώρα και θα κλείσω με αυτό, γιατί πριν ο κύριος Υφυπουργός σχετικά με τη Σύμβαση Συνεργασίας με την Αρμενία για την Αμυντική Βιομηχανία μας είπε ότι στη Σύμβαση προβλέπονται 3000 ευρώ το χρόνο, αν πηγαίνουν δικοί μας στρατιωτικοί στην Αρμενία ενώ εδώ για να έρθουν φοιτητές από το Μαυροβούνιο το 2026 προβλέπονται 83.000 ευρώ.

Οι 3.000 δικαιολογήθηκαν από εσάς κύριε Υφυπουργέ ως εντασσόμενες σε ένα πλαίσιο εξοικονόμησης χρημάτων κι’ εδώ έχουμε για ένα πρόγραμμα το οποίο δεν ξέρουμε κατά πόσο πραγματικά θα πετύχει και θα εξυπηρετήσει κάποιο χειροπιαστό συμφέρον 83.000 ευρώ για να σπουδάσουν φοιτητές από το Μαυροβούνιο στις Ελληνικές Στρατιωτικές Σχολές και στο τέλος του προγράμματος αυτοί θα φύγουν, θα γυρίσουν πίσω και δεν ξέρουμε μετά τι θα γίνει όλη αυτή η εκπαίδευση και η εκμάθηση που απέκτησαν στην Ελλάδα;
Δηλαδή επενδύουμε το χρόνο εδώ σύμφωνα με αυτή τη σύμβαση 83.000 ευρώ και δεν ξέρουμε τι θα γίνουν αυτά τα χρήματα, αλλά μόνο 3.000 για λόγους εξοικονόμησης χρημάτων στην αμυντική συνεργασία με την Αρμενία.
 Και αυτό το εντάσσω κυρία Πρόεδρε στην εξωπραγματική εικόνα που είχα τα τελευταία λεπτά ακούγοντας το πως συζητήθηκε η σύμβαση αυτή μέχρι τώρα. 
Σας ευχαριστώ.
ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Κύριε Καζαμία, επιφυλάσσεστε;
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): «Επιφυλάσσομαι» για διαδικαστικούς λόγους που θα ‘λεγε και ο συνάδελφος από το ΣΥΡΙΖΑ.
 Στο σημείο αυτό γίνεται η β΄ ανάγνωση του καταλόγου των μελών της Επιτροπής.
 Παρόντες ήταν οι Βουλευτές κ.κ. Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καιρίδης Δημήτριος, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χαρακόπουλος Μάξιμος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μουλκιώτης Γεώργιος, Μπιάγκης Δημήτριος, Νικητιάδης Γεώργιος, Γιαννούλης Χρήστος, Δούρου Ειρήνη (Ρένα),  Κασιμάτη Ειρήνη (Νίνα), Κεδίκογλου Συμεών, Μαρίνος Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος, Αναγνωστοπούλου Αθανασία (Σία), Δρίτσας Θεόδωρος, Τζανακόπουλος Δημήτριος, Βιλιάρδος Βασίλειος, Φωτόπουλος Στυλιανός, Οικονομόπουλος Τάσος, Ρούντας Γεώργιος, Καζαμίας Αλέξανδρος, Αποστολάκης Ευάγγελος, Βρεττός Νικόλαος, Γαυγιωτάκης Μιχαήλ, Σαράκης Παύλος και Χουρδάκης Μιχαήλ.

ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ (Πρόεδρος της Επιτροπής): Επιφυλάσσεστε όλοι.

Τον λόγο έχει ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Εμμανουήλ Συντυχάκης. 
ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Ευχαριστώ, κυρία Πρόεδρε.
 Σε συνέχεια της προηγούμενης συζήτησης για τη συμφωνία μεταξύ της Ελλάδας και της Αρμενίας για την στρατιωτικοτεχνική συνεργασία να πω για την συμφωνία με το Μαυροβούνιο για την παροχή στρατιωτικής μορφωτικής βοήθειας σε σπουδαστές από το Μαυροβούνιο. 
Αυτή η συμφωνία υπογράφηκε στη Μπούντβα στις 27 Μαΐου του 2015 και η Κυβέρνηση το φέρνει μετά από δέκα χρόνια για κύρωση.
 Τότε η χώρα αυτή ήταν εκτός ΝΑΤΟ ενώ από το 2017 είναι μέλος αυτής της «λυκοσυμμαχίας». Επί της ουσίας όμως η Συμφωνία ήδη εφαρμόζεται με τη σημερινή διαδικασία να αποκτά για άλλη μια φορά μια τυπική διαδικασία αποκαλύπτοντας φυσικά την υποκρισία για τη δήθεν σημαντικότητα των κοινοβουλευτικών διαδικασιών όπως λέει η Κυβέρνηση σε όλους τους τόνους.
 Ήδη, στρατιωτικοί από το Μαυροβούνιο φοιτούν ως «προπαιδευόμενοι» στη Σχολή  Ευελπίδων ίσως και σε άλλα Στρατιωτικά Εκπαιδευτικά Ιδρύματα και αν η Συμφωνία που συζητάμε σήμερα αφορά σε ελάχιστους σπουδαστές των Ελληνικών Στρατιωτικών Σχολών, έναν ή δυο κατ’ έτος, το Κ.Κ.Ε. θα αναδείξει τις Νατοϊκές ασκήσεις που στη διάρκειά τους εκπαιδεύονται κατά εκατοντάδες μέλη των Ενόπλων Δυνάμεων Ελλάδας και Μαυροβουνίου σε σχέδια επεμβάσεων σε άλλες χώρες όπως για παράδειγμα η άσκηση IMMEDIATE RESPONSE 25 ή DEFENDER 25, αλλά και η ANDREUM 2024  το προηγούμενο έτος. 
Θέση μας, λοιπόν, είναι ότι η ανάπτυξη διακρατικών στρατιωτικών συνεργασιών υπό την επίβλεψη του ΝΑΤΟ για σκοπούς πολεμικούς με αυτού του είδους τις χώρες σε καμία περίπτωση δεν συντείνουν στην ανάπτυξη θετικών στοιχείων για τους λαούς αυτών των χωρών. 
Αντίθετα, οι συνεργασίες αυτές είτε με μέλη του ΝΑΤΟ όπως στην περίπτωση του Μαυροβουνίου είτε με χώρες που ανήκουν στους BRICS όπως ήταν η πρόσφατη συμφωνία με την Βραζιλία είτε με την Αρμενία, δεν αλλάζουν την ουσία της αντιλαϊκής κατεύθυνσης που αυτές κινούνται. 
Είναι ξεκάθαρο, λοιπόν, ότι όλα αυτά εντάσσονται στους σχεδιασμούς των αστικών τάξεων των χωρών που συμβάλλονται επιδιώκοντας την αναβάθμιση της θέσης τους στο διεθνές ιμπεριαλιστικό πλέγμα. 
Η συμμετοχή της χώρας μας αυξάνει την εμπλοκή της σε επικίνδυνες στρατιωτικές ισορροπίες και ανταγωνισμούς μεταξύ ιμπεριαλιστικών πόλων όπως είναι το ΝΑΤΟ, οι BRICS και άλλου τέτοιου είδους οργανισμοί. 
Κάθε τέτοια συμφωνία προωθεί τα συμφέροντα του ελληνικού κεφαλαίου και όχι του ελληνικού, ενισχύει τη στρατιωτικοποίηση και εμπλοκή της χώρας σε διεθνείς αντιπαραθέσεις, όπως για παράδειγμα στην Ουκρανία, στη Μέση Ανατολή, στο Νότιο Καύκασο, στα δυτικά Βαλκάνια και αλλού, αποσπά ταυτόχρονα πόρους και προσανατολισμό από τις κοινωνικές ανάγκες, όπως για την υγεία, για την παιδεία, για την ενέργεια και τους κατευθύνει σε στρατιωτικούς σκοπούς.

               Πάγια θέση του ΚΚΕ, και να κλείσω με αυτό, είναι ότι δεν πρέπει να υπάρχει καμία εμπλοκή σε ιμπεριαλιστικούς σχεδιασμούς. Η αποδέσμευση από το ΝΑΤΟ και την Ευρωπαϊκή Ένωση με την εξουσία που πρέπει να έχει ο λαός στα χέρια του. Καμιά αυταπάτη να μην υπάρξει για δήθεν ανεξάρτητες ή πολυδιάστατες συμμαχίες στο πλαίσιο του καπιταλισμού. Κατά συνέπεια το ΚΚΕ καταψηφίζει και αυτή τη Συμφωνία μεταξύ Ελλάδας και Μαυροβουνίου. Ευχαριστώ πολύ.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Σας ευχαριστώ, κύριε συνάδελφε. Τον λόγο έχει ο Ειδικός Αγορητής της Κοινοβουλευτικής Ομάδας «ΝΕΑ ΑΡΙΣΤΕΡΑ», ο κύριος Θεόδωρος Δρίτσας. Παρακαλώ.
ΘΕΟΔΩΡΟΣ ΔΡΙΤΣΑΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»): Ευχαριστώ πολύ, κυρία Πρόεδρε. Κύρωση Πρωτοκόλλου μας καλεί η Κυβέρνηση την Ελληνική Βουλή και την Επιτροπή μας ανάμεσα στα Υπουργεία Εθνικής Άμυνας της Ελληνικής Δημοκρατίας και του Υπουργείου Άμυνας του Μαυροβουνίου, με θέμα την «Παροχή Στρατιωτικής Μορφωτικής Βοήθειας σε Σπουδαστές από το Μαυροβούνιο». Όπως και οι άλλοι συνάδελφοι από τα άλλα κόμματα έθεσαν εδώ το ζήτημα της μεγάλης απόστασης από την υπογραφή μέχρι την Κύρωση έχει άλλο περιεχόμενο. Δεν είναι απλώς μια κάποια καθυστέρηση.
Το Πρωτόκολλο υπεγράφη, όπως ήδη ελέχθη στις και αναφέρεται, στις 29 Μαΐου του 2015, λίγους μήνες αφότου είχε αναλάβει η Κυβέρνηση ΣΥΡΙΖΑ από τις αρχές Φεβρουαρίου, κατ’ ουσίαν, του 2015. Δεν υπεγράφη από Υπουργούς, αλλά από τους Αρχηγούς ΓΕΕΘΑ, των Γενικών Επιτελείων Ενόπλων Δυνάμεων. Τότε από τον αείμνηστο στρατηγό Μιχαήλ Κωσταράκο από την πλευρά της Ελληνικής Δημοκρατίας, του Υπουργείου Άμυνας, και από την πλευρά του Υπουργείου Άμυνας του Μαυροβουνίου υπάρχει μια υπογραφή, κύριε Υπουργέ, χωρίς ιδιότητα. Είναι ο ομόλογος; Είναι ο Αρχηγός ΓΕΕΘΑ του Μαυροβουνίου; Εδώ υπάρχει μία υπογραφή και τίποτα άλλο. Ούτε καν το όνομα, ούτε καν η ιδιότητα. Δεν ξέρω αν αυτό θέτει και ζήτημα τυπικής ισχύος Κύρωσης του Πρωτοκόλλου, αλλά δεν είμαι από αυτούς που θα μείνουν σε αυτά.
Πράγματι, το Μάιο του 2015, η ενταξιακή διαδικασία του Μαυροβουνίου στο ΝΑΤΟ είχε αρχίσει ήδη από πριν και όχι μόνο από το 2015. Από πολύ νωρίτερα και ολοκληρώθηκε, όπως ήδη ελέχθη, το 2017. Επομένως δεν χρειάζονται πολλές λεπτομέρειες να προσδιορίσουμε. Είναι μία συμφωνία ενταγμένη στον σχεδιασμό της ένταξης του Μαυροβουνίου στο ΝΑΤΟ. Η ελληνική πλευρά, η Ελληνική Κυβέρνηση, το Ελληνικό Κράτος, στην πραγματικότητα τι αναλαμβάνει με αυτό το λεπτομερέστατο Πρωτόκολλο; Να εκπαιδεύσει, άρα να συγκροτήσει, τις ένοπλες δυνάμεις του Μαυροβουνίου. Δεν αναλαμβάνει να εκπαιδεύσει κάποιους Μαυροβούνιους στρατιωτικούς. Αν δει κανείς τις λεπτομέρειες για όλα τα Όπλα, για όλα τα Σώματα, για όλες τις ειδικότητες, για αξιωματικούς, για υπαξιωματικούς, για Σχολές Πολέμου, για υποτροφίες, συγκροτεί η Ελλάδα, αναλαμβάνει εκ μέρους του ΝΑΤΟ στην πραγματικότητα, την συγκρότηση των ενόπλων δυνάμεων του Μαυροβουνίου. Ο καθένας μπορεί να έχει την όποια άποψη σε αυτό.

                Προφανώς, αυτό είναι έργο που το βρίσκει η Κυβέρνηση ΣΥΡΙΖΑ, δεν μπορεί να έγινε το Μάιο του 2015, να ετοιμάστηκε από τότε που ανέλαβε η Κυβέρνηση ΣΥΡΙΖΑ, το βρίσκει. Καλώς ή κακώς δεν αντιδρά με την πολιτική ηγεσία του Υπουργείου Εθνικής Άμυνας και τη φυσική ηγεσία, όπως λέω τον αείμνηστο Μιχαήλ Κωσταράκο, και υπογράφεται αυτή η Συμφωνία. 
                Το μέγα ερώτημα, κύριε Υπουργέ, άκρως πολιτικό, στρατηγικό, είναι γιατί έρχεται μετά από 11 χρόνια; Γιατί δεν μπορεί να νοηθεί ότι είναι μια καθυστέρηση γραφειοκρατική κ.λπ., είναι πολιτική επιλογή. Δεν είναι δυνατόν η Βουλή να καλείται να κυρώσει αυτό το Πρωτόκολλο, χωρίς να εξηγηθεί, και εγγράφως μάλιστα, επισήμως η επιλογή και της Κυβέρνησης ΣΥΡΙΖΑ 2015 -2019 και της Κυβέρνησης της Νέας Δημοκρατίας επτά χρόνια, 2019 -2026, να μην προχωρήσει αυτή η συμμετοχή της Ελλάδας, η πρωτοβουλία και η αποκλειστικότητα της Ελλάδας στην συγκρότηση και στην εκπαίδευση των Ενόπλων Δυνάμεων του Μαυροβουνίου.
                Λέω και πάλι δεν το θέτω ως υποστηρικτής της άποψης, ότι έπρεπε να γίνει «σώνει και καλά», αλλά είναι πολύ βασικό ζήτημα όταν καλείται η Βουλή να κυρώσει αυτό το Πρωτόκολλο. 
             Απαιτούνται, λοιπόν, απαντήσεις, καίριες, υπεύθυνες, πολιτικές, στρατηγικές και λεπτομερείς. Αντέδρασαν άλλες δυνάμεις, δεν θέλησε το ΝΑΤΟ, δεν υπήρχε ετοιμότητα των Ελληνικών Ενόπλων Δυνάμεων να αναλάβουν τέτοια ευθύνη; 
              Κυρία Πρόεδρε, αυτό είναι το βασικό ζήτημα που πρέπει να απαντήσει για να δει κανείς πώς στέκεται. Τα υπόλοιπα, όπως οι σχέσεις, οι καλές σχέσεις ή ό,τι άλλο, είναι δευτερεύοντα και δεν δικαιολογούνται εδώ. 
                Ο κ. Καζαμίας σωστά έθεσε τα ζητήματα της ελληνομάθειας που προβλέπεται εδώ, είναι αδύνατον να εκπαιδευτούν μέσα σε έναν - δύο μήνες και να μάθουν την ελληνική γλώσσα. Άρα, είναι σαν να μην υπάρχει αυτή η Συμφωνία, άρα τι άλλο υπάρχει; Αφού δεν θα μπορούν στην ελληνική γλώσσα και είναι υποχρεωτικό να εκπαιδεύονται στην ελληνική γλώσσα, σύμφωνα με το Πρωτόκολλο, θα εκπαιδευτούν ή θα είναι κάτι άλλο; Είναι προφανές το ερώτημα, είναι απολύτως λογικό. 
                    Τέλος, ενώ είναι σαφέστατο στο προτελευταίο άρθρο ότι η διάρκεια του Πρωτοκόλλου είναι πενταετής και ανανεώνεται αυτομάτως, εν τούτοις η Έκθεση του Γενικού Λογιστηρίου του Κράτους λέει το 2026, 83.000 ευρώ, το 2027, 65.000 ευρώ, το 2028, 53.000 ευρώ και το 2029, 42.000 ευρώ, αυτό είναι τέσσερα χρόνια, δεν είναι πέντε. 
                   Τι συμβαίνει εδώ και γιατί μειώνονται και πόσα άτομα εν πάση περιπτώσει. Είναι προφανές ότι μετά από έντεκα χρόνια δεν θα κληθεί η Ελλάδα να συγκροτήσει τις ένοπλες δυνάμεις του Μαυροβουνίου, αλλά τι ακριβώς θα κάνει. Φέρνετε ένα Πρωτόκολλο που είναι εντελώς αδύνατον να το αξιολογήσει την Ελληνική Βουλή και η  Επιτροπή μας. 
                   Κυρία Πρόεδρε, επιφυλασσόμαστε για την Ολομέλεια.
                  ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Θα διακόψουμε για να ψηφίσουμε στην Ολομέλεια και θα επανέλθουμε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

	ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Επαναλαμβάνεται η διακοπείσα συνεδρίαση. 
Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος.
	ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ, κυρία Πρόεδρε. 
Κύριε Υπουργέ, σε συνέχεια όλων όσων είπαμε νωρίτερα στην Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αρμενίας, τα ίδια ακριβώς ισχύουν και με το Μαυροβούνιο. Θέλω να πιστεύω ότι υπάρχουν στενοί δεσμοί, όχι τόσο ισχυροί όσο με την Αρμενία και λόγω της Διασποράς και της Αρμενικής Κοινότητας στην Ελλάδα και λόγω των γενοκτονιών που υποστήκαμε και οι δύο. 
Επειδή, θα πρέπει να τονίσουμε και εσείς να διευκρινίσετε, αλλά ακούστηκαν πράγματα τα οποία δεν ισχύουν. Ακούστηκε, για παράδειγμα, ότι η Ελλάδα αναλαμβάνει να οργανώσει τις Ένοπλες Δυνάμεις του Μαυροβουνίου, ενώ η Σύμβαση για την οποία ερχόμαστε σήμερα να κυρώσουμε ουσιαστικά αποτελεί Σύμβαση Παροχής Μορφωτικών Υπηρεσιών σε σπουδαστές Ανώτερων και Ανώτατων Ελληνικών Ιδρυμάτων Στελεχών των Ενόπλων Δυνάμεων του Μαυροβουνίου. Αυτό και τίποτα περισσότερο. Δεν αναλαμβάνει την παρούσα Σύμβαση η Ελλάδα να οργανώσει κανένα στρατό του Μαυροβουνίου, γιατί αυτό ακούστηκε. Καλό είναι να τα διευκρινίζουμε και να έχει και αυτό τον εκπαιδευτικό ρόλο, που πρέπει να έχει το Κοινοβούλιο. 
Σαφώς, θα επαναλάβω για μια ακόμη φορά ότι είναι προς τη σωστή κατεύθυνση.
Σαφώς, η Ελλάδα, πρέπει να παίζει ρόλο στα Βαλκάνια και στα δυτικά Βαλκάνια. 
Το Μαυροβούνιο είναι ένα κράτος σχετικά πρόσφατο, με την μορφή την οποία έχει. 
Η Ελλάδα, οφείλει να διατηρεί στενούς δεσμούς στρατιωτικής εκπαίδευσης, στρατιωτικής συμμαχίας, στρατιωτικής συνεργασίας και οικονομικούς δεσμούς με το Μαυροβούνιο. 
Το Μαυροβούνιο, το οποίο αναμένεται να ενταχθεί στην Ευρωπαϊκή Ένωση, είναι και αυτό μία από τις χώρες που βρίσκεται στις πύλες της Ευρωπαϊκής Ένωσης. 
Η Ελλάδα, οφείλει να ανακόψει την πορεία την οποία έχει η Τουρκία στα δυτικά Βαλκάνια και το τόξο το οποίο προσπαθεί να στήσει μεταξύ των χωρών των Βαλκανίων. 
Από εκεί και πέρα, δεν θα σας πω, δεν θα σας γκρινιάξω να σας πω ότι είναι μια Σύμβαση, η οποία ήρθε πολύ αργά, 11 χρόνια μετά και έχουν αλλάξει και οι πολιτικές και οι πολιτικές συνθήκες υπό την έννοια ότι το Μαυροβούνιο έχει μπει στο ΝΑΤΟ. Αυτό, βέβαια, βοηθά το κομμάτι της αμυντικής συνεργασίας, καθώς οι Ένοπλες Δυνάμεις και των δύο χωρών θα αρχίσουν πια να μιλούν την ίδια γλώσσα, κάτι το οποίο, πριν την ένταξη του Μαυροβουνίου στο ΝΑΤΟ, δεν ήταν εύκολο. 
Δεν θα γκρινιάξω να σας πω ότι ήρθε αργά. Αντιλαμβάνομαι αυτό, το οποίο έχουμε συζητήσει και στις προηγούμενες κυρώσεις, ότι είναι μία «ουρά» από περίπου 40 κυρώσεις τις οποίες καταβάλλει το Υπουργείο αυτή τη στιγμή, ενώ δεν έχει γίνει νωρίτερα κάθε δυνατή προσπάθεια να περάσουν και να διεκπεραιωθούν για να αποκτήσουν και την ισχύ του νόμου.
Εμείς για τυπικούς λόγους θα επιφυλαχθούμε για την Ολομέλεια. 
Σας ευχαριστώ. 
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Ευχαριστούμε, κύριε συνάδελφε.
Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»», κ. Γεώργιος Ρούντας. 
ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»): Σας ευχαριστώ πολύ, κυρία Πρόεδρε. 
Κύριε Υπουργέ, κυρίες και κύριοι συνάδελφοι και εμείς θα επιφυλαχθούμε για την Ολομέλεια.
Ήθελα, όμως, να κάνω μία ερώτηση, παρακαλώ. 
Προφανώς, ακούστηκε ότι εντάσσεται σε μια σειρά κυρώσεων Συμβάσεων, που θα έρθουν για τυπική κύρωση, όμως, το Πρωτόκολλο Συνεργασίας ήρθε πολύ καθυστερημένα, γιατί είναι υπογεγραμμένο από το 2015.
Εγώ, θέλω να κάνω μια ερώτηση. Κοιτάω εδώ τους αντισυμβαλλόμενους και βλέπω από την Ελληνική Δημοκρατία είναι ο Στρατηγός κ. Μιχαήλ Κωσταράκος, του οποίου φέρει την υπογραφή, για το Υπουργείο Άμυνας του Μαυροβουνίου, ποιος είναι; 
Βλέπω μόνο μία υπογραφή, δεν βλέπω όνομα. Δηλαδή, χωρίς όνομα δεν μπορώ να καταλάβω ποιος υπογράφει για λογαριασμό του Υπουργείου Αμύνης του Μαυροβουνίου. Είναι ένα κείμενο που έχει υπογραφεί από το 2015, δηλαδή, 11 χρόνια μετά. 
Δεν είδε κανείς και στο ελληνικό κείμενο και στο αγγλικό κείμενο ότι λείπει το όνομα του υπογράφοντος; 
Θα ήθελα, σας παρακαλώ πολύ, να μας το αποσαφηνίσετε για να ξέρουμε για ποιον μιλάμε από την άλλη πλευρά. Περιμένουμε, λοιπόν, την αποσαφήνιση. 
Για τυπικούς λόγους επιφυλασσόμαστε και εμείς για την Ολομέλεια. 
Σας ευχαριστώ.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Σας ευχαριστώ πολύ.
Τον λόγο έχει ο Υφυπουργός Εθνικής Άμυνας, κ. Αθανάσιος Δαβάκης.
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Κυρία Πρόεδρε, κυρίες και κύριοι συνάδελφοι, με την Κύρωση του Πρωτοκόλλου μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Μαυροβουνίου για την Παροχή Στρατιωτικής Μορφωτικής Βοήθειας σε Σπουδαστές από το Μαυροβούνιο, ενισχύουμε, καταρχάς, απτά την Ελληνική Αρχιτεκτονική Αμυντικών Συνεργασιών στα Βαλκάνια, επενδύουμε σε διαλειτουργικότητα και εμπιστοσύνη με έναν σύμμαχο του ΝΑΤΟ  και εδραιώσουμε τη θέση της χώρας μας ως πυλώνας σταθερότητας και παρόχου υψηλού επιπέδου στρατιωτικής εκπαίδευσης στη Νοτιοανατολική Ευρώπη.

	Το Πρωτόκολλο αυτό που υπογράφηκε, όπως σωστά ελέχθη, στις 25 Μαΐου 2015, μεταξύ του Υπουργείου Εθνικής Άμυνας και του Υπουργείου Άμυνας του Μαυροβουνίου, δεν αποτελεί μία αποσπασματική διμερή ρύθμιση. Εντάσσεται σε ένα συνεκτικό και μακρόπνοο πλαίσιο στρατηγικών συνεργασιών που έχει οικοδομήσει η χώρα μας στην περιοχή. Εν πάση περιπτώσει είναι ένα ωραίο παράδειγμα συναίνεσης σε ορισμένα ζητήματα που ασχέτως πολιτικών τοποθετήσεων, όπως έχει λεχθεί ότι υπεγράφη επί Κυβερνήσεως ΣΥΡΙΖΑ, αλλά με βασικό γνώμονα το εθνικό και αμυντικό μας συμφέρον, καλό θα είναι σε ορισμένα πράγματα να συναινούμε. Τα άλλα που είπε η κυρία Δούρου, θα απαντηθούν όπως πρέπει αύριο στην Ολομέλεια. 
Η Ελλάδα εφαρμόζει συστηματικά μία πολιτική αμυντικής διπλωματίας που συνδυάζει εκπαίδευση, συνεκπαίδευση και επιχειρησιακή συνεργασία. Η παροχή στρατιωτικής μορφωτικής βοήθειας, μέσω φοίτησης αλλοδαπών σπουδαστών στα Ανώτατα Στρατιωτικά Εκπαιδευτικά Ιδρύματα και στις Ανώτερες Στρατιωτικές Σχολές Υπαξιωματικών, αποτελεί διαχρονικά μία στρατηγική επιλογή. Γιατί αυτό; Γιατί επενδύουμε σε στελέχη που αύριο όπως έχουμε πει και για την περίπτωση της Αιγύπτου θα κατέχουν θέσεις ευθύνης και υψηλές θέσεις στην ιεραρχία των στρατών τους και οι προσωπικοί δεσμοί που καλλιεργούνται στις σχολές μας μεταφράζονται σε μια θεσμική εμπιστοσύνη και σε μία ακλόνητη διαπροσωπική σχέση μεταξύ των στελεχών. Κάτι το οποίο το έχουν βιώσει όλοι αυτοί που έχουν υπηρετήσει το στράτευμα, όπως το μέλος της Επιτροπής μας, ο κ. Αποστολάκης. 
Δεύτερον, διότι ενισχύουμε τη διαλειτουργικότητα. Το Μαυροβούνιο είναι πλήρες μέλος του ΝΑΤΟ από το 2017 και συμμετέχει επί σειρά ετών στο Πρόγραμμα «Partnership for Peace». Η κοινή εκπαίδευση, τα κοινά πρότυπα και η εξοικείωση με τις ίδιες διαδικασίες επιχειρησιακού σχεδιασμού αποτελούν έναν πολλαπλασιαστή ισχύος για την συμμαχία. 
Τρίτον, διότι η συνεργασία αυτή δεν είναι θεωρητική. Το Μαυροβούνιο συμμετέχει ενεργά σε πολυεθνικές δραστηριότητες που φιλοξενεί η χώρα μας, όπως η αεροπορική άσκηση «ΗΝΙΟΧΟΣ», η διακλαδική άσκηση «ΩΡΙΩΝ», καθώς και η άσκηση ειδικών δυνάμεων «STRONG BALKAN 2023». 
Η εκπαιδευτική συνεργασία που σήμερα κυρώνουμε λειτουργεί συμπληρωματικά προς αυτές τις δραστηριότητες και δημιουργεί βάθος και συνέχεια. Η Ελλάδα οικοδομεί μία ευρύτερη αρχιτεκτονική συνεργασιών στα Βαλκάνια, αλλά και στην Ανατολική Μεσόγειο με διμερείς και πολυμερείς σχηματισμούς, με κοινές ασκήσεις, με ανταλλαγές προσωπικού και με συμμετοχή σε συμμαχικούς μηχανισμούς. 
Ο στόχος μας είναι σαφής. Σταθερότητα, διαλειτουργικότητα, σεβασμός στο Διεθνές Δίκαιο και αποτρεπτική αξιοπιστία. Μέσα από την εκπαίδευση διαμορφώνουμε κοινή στρατιωτική κουλτούρα και εδραιώνουμε σχέσεις που αντέχουν στον χρόνο, αλλά και στις πολιτικές μεταβολές. Χαρακτηριστικό παράδειγμα είναι η Σύμβαση την οποία σήμερα κυρώνουμε. 
Το οικονομικό αποτύπωμα της συνεργασίας είναι απολύτως διαχειρίσιμο και δυσανάλογα μικρό σε σχέση με τα στρατηγικά οφέλη. Η διεθνής στρατιωτική εκπαίδευση είναι από τα πλέον αποδοτικά εργαλεία άσκησης αμυντικής πολιτικής, γιατί έχει χαμηλό κόστος, υψηλή προστιθέμενη αξία, μακροπρόθεσμη επιρροή και με την κύρωση του Πρωτοκόλλου αναδεικνύουμε τη χώρα μας σε κόμβο στρατιωτικής εκπαίδευσης στην περιοχή. Μια μακρά θεσμική, εκπαιδευτική, αμυντική, στρατιωτική συνεργασία που η χώρα μας πολλά χρόνια ασκεί στην περιοχή. Ενισχύουμε τη διμερή συνεργασία με ένα σύμμαχο του ΝΑΤΟ. Θωρακίζουμε την ελληνική παρουσία και επιρροή σε μια γεωγραφική ζώνη κρίσιμη για τα εθνικά μας συμφέροντα. 
Αυτά στα κατ’ αρχήν και πιστεύω ότι αυτό που ελέχθη προηγουμένως και είχε και ενστάσεις πολλών συναδέλφων σχετικά με την υπογραφείσα Σύμβαση σε χρόνο πρότερο το 2015, επί Κυβερνήσεως ΣΥΡΙΖΑ, από τον οποίο πόρο απέχουμε ιδεολογικά, είναι ότι δεν είναι απαραίτητο συνεχώς να είμαστε σε μία συνεχή αμυντική επιθετική διάσταση πολιτικές δυνάμεις. Υπεγράφη αυτό το Πρωτόκολλο με εμπνευστή, όπως ελέχθη τον αείμνηστο Στρατηγό Κωσταράκο. 
Πιστεύω ότι είναι μια συνέχεια της μακράς διαδικασίας στρατιωτικών αμυντικών εκπαιδευτικών σχέσεων που έχει η χώρα μας με την ευρύτερη περιοχή. Πολλά στελέχη έχουν σπουδάσει στις Στρατιωτικές Σχολές. Για την ιστορία θέλω να πω ότι κατά το διάστημα 2025- 2026 φοιτούν στη Στρατιωτική Σχολή Ευελπίδων τέσσερις αξιωματικοί από το Μαυροβούνιο. Στη Σχολή Ικάρων τέσσερις αξιωματικοί. Στη Σχολή Πολέμου Στρατού Ξηράς ένας αξιωματικός. Στη Σχολή Πεζικού στη Χαλκίδα ένας αξιωματικός. Στη Σχολή Διαβιβάσεων ένας αξιωματικός. 

Και παραλλήλως αυτοί οι άνθρωποι μαθαίνουν ελληνικά, μετέχουν της ελληνικής στρατιωτικής παιδείας, όπως έχουμε πει και νομίζω ότι αποτελούν καλούς πρεσβευτές της χώρας μας για το μέλλον. Ανέφερε ο κύριος Καζαμίας κάτι σχετικά με τα κόστη και τα αποτιμώμενα ποσά. Και επιβεβαιώνεται για μια ακόμη φορά ότι αλλού είναι λίγα, αλλού είναι πολλά, πρέπει να βρούμε μια κοινή συνισταμένη. Το προηγούμενο ποσό στη σύμβαση με την Αρμενία αφορούσε σε βραχυχρόνια επίσκεψη Επιτροπής. Εδώ μιλάμε για μία διαδικασία σπουδών, Ακαδημαϊκή διαδικασία και είναι ανόμοια πράγματα.
 Όσον αφορά στο θέμα του συνυπογράφοντος στη συγκεκριμένη σύμβαση, το Πρωτόκολλο Συνεργασίας, θέλω να πω ότι θα το ερευνήσω αύριο, κύριε συνάδελφε και θα σας απαντήσω για την ιδιότητα του συγκεκριμένου στελέχους, το οποίο συνυπέγραψε. Προφανώς εξ εμπειρίας θα είναι κάποιος ομοιόβαθμός του επίπεδου του Αρχηγού ΓΕΕΘΑ, αλλά σαφώς έπρεπε να φανεί και το όνομά του για να ξέρουμε ποιος είναι. Αύριο πιστεύω θα έχω νεότερα.
 Σας ευχαριστώ πολύ. Ευχαριστώ κυρία Πρόεδρε.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Εγώ  ευχαριστώ κύριε Υπουργέ. Υπουργέ είχατε ζητήσει τον λόγο απλώς δεν ήσασταν εδώ. Αν θέλετε όμως πάρτε τον λόγο.
Τον λόγο έχει ο κύριος Αποστολάκης.
ΕΥΑΓΓΕΛΟΣ ΑΠΟΣΤΟΛΑΚΗΣ: Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, αυτό που μπορούμε ίσως να σημειώσουμε με αφορμή το παρόν Πρωτόκολλο για την παροχή στρατιωτικής μορφωτικής βοήθειας σε σπουδαστές από το Μαυροβούνιο είναι ότι η χώρα μας έχει ανάγκη από συστηματικότερη παρακολούθηση και ενεργή συμμετοχή στα τεκταινόμενα στα Βαλκάνια. Με το Μαυροβούνιο έχουμε ήδη ενεργή Συμφωνία Στρατηγικής Συνεργασίας, όπως αναφέρθηκε και υπογράφει επι του κυρίου Κωσταράκου και όλα αυτά είναι θετικά για τη χώρα μας αν λάβει κανείς υπόψη την κεντρική θέση που πρέπει να έχει η χώρα μας όσον αφορά στην περιφερειακή συνεργασία στη βαλκανική χερσόνησο. 
Ως προς τη συμφωνία, έχω σημειώσει πολλές φορές και εδώ στην Επιτροπή ότι πέραν της διπλωματικής σημασίας, που έχουν τέτοιου είδους Συμφωνίες, υπάρχει και ένα όφελος που ίσως εκ πρώτης όψεως δεν είναι μετρήσιμο. Είναι μεγάλη υπόθεση να έχουμε τη δυνατότητα να εκπαιδεύουμε προσωπικό ξένων Ενόπλων Δυνάμεων στη χώρα μας και αυτό γιατί είναι ένας από τους τρόπους για τη δημιουργία μιας κοινής κουλτούρας, ενός ας το πούμε κοινού κώδικα συνεννόησης μεταξύ των στελεχών των Ενόπλων Δυνάμεων των κρατών και αυτό σίγουρα είναι κάτι το οποίο θέλουμε. Θέλω να σας σημειώσω ότι σε πάρα πολλές περιπτώσεις που έχουμε βρεθεί στο εξωτερικό και δη σε χώρες όπως είναι το Μαυροβούνιο οι στρατιωτικοί και κάποιοι πολίτες που έρχονται να μας συναντήσουν είναι πάρα πολύ ζεστοί και θερμοί υποστηρικτές της χώρας. Νομίζω ότι σε αυτή την κατεύθυνση είναι πολύ σημαντικό αυτό που γίνεται. Το κείμενο της Συμφωνίας είναι, όπως τα περισσότερα αντίστοιχα που έχει υπογράψει η χώρα, δεν έχω να σχολιάσω τίποτα επί των σημείων. Όμως δοθείσης της ευκαιρίας θέλω να πω ότι τα Δυτικά Βαλκάνια είναι το σημείο ενδιαφέροντος για τη χώρα μας, όπως είπα παραπάνω και θα πρέπει να προχωρήσουμε με έναν πιο συντεταγμένο τρόπο στην προσπάθειά μας να συσφίξουμε τις σχέσεις με αυτά τα κράτη. Προς αυτή την κατεύθυνση είναι και η παροχή συνδρομής για την ενταξιακή διαδικασία του Μαυροβουνίου στην Ευρωπαϊκή Ένωση. 
Τέλος, μιας και μας δίδεται η ευκαιρία λόγω του Πρωτοκόλλου, θα ήθελα να θέσω μια ερώτηση για το εάν συνεχίζεται το Air Policing στο Μαυροβούνιο από εμάς σε συνεργασία με τους Ιταλούς. Έχει αλλάξει κάτι; 
ΑΘΑΝΑΣΙΟΣ ΔΑΒΑΚΗΣ (Υφυπουργός Εθνικής Άμυνας): Θα σας απαντήσω αύριο.
ΕΥΑΓΓΕΛΟΣ ΑΠΟΣΤΟΛΑΚΗΣ: Έχουμε αναλάβει την υποχρέωση να κάνουμε Air Policing στην περιοχή του Μαυροβουνίου σε συνεργασία με τους Ιταλούς εναλλάξ. Αυτό δεν ξέρω αν συνεχίσει να γίνεται ή αν έχει ατονήσει η συμφωνία;
Ευχαριστώ πολύ κυρία Πρόεδρε.
ΣΟΦΙΑ ΒΟΥΛΤΕΨΗ (Προεδρεύουσα της Επιτροπής): Ωραία. Ευχαριστούμε και νομίζω ότι έχουμε ολοκληρώσει τη συζήτηση επί του σχεδίου νόμου του Υπουργείου Εθνικής Άμυνας «Κύρωση του Πρωτοκόλλου μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Μαυροβουνίου για την παροχή στρατιωτικής μορφωτική βοήθειας σε σπουδαστές από το Μαυροβούνιο». 

Στο σημείο αυτό ολοκληρώθηκε η συζήτηση επί του σχεδίου νόμου του Υπουργείου Εθνικής Άμυνας «Κύρωση του Πρωτοκόλλου μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Μαυροβουνίου για την Παροχή Στρατιωτικής Μορφωτικής Βοήθειας σε Σπουδαστές από το Μαυροβούνιο». 
[bookmark: _Hlk222917514]                Ο Εισηγητής της Πλειοψηφίας, κ. Μιλτιάδης Χρυσομάλλης, ψηφίζει υπέρ.
 Ο Εισηγητής της Μειοψηφίας, κ. Μιχαήλ Κατρίνης, δηλώνει επιφύλαξη.
[bookmark: _Hlk222917646] Ο Ειδικός Αγορητής της Κ.Ο. «Συνασπισμός Ριζοσπαστικής Αριστεράς-Προοδευτική Συμμαχία», κ. Συμεών Κεδίκογλου, δηλώνει επιφύλαξη. 
Ο Ειδικός Αγορητής της Κ.Ο. «Κομμουνιστικό Κόμμα Ελλάδας», κ. Εμμανουήλ Συντυχάκης, ψηφίζει κατά. 
Ο Ειδικός Αγορητής της Κ.Ο. «Νέα Αριστερά», κ. Θεόδωρος Δρίτσας, δηλώνει επιφύλαξη.
 Ο Ειδικός Αγορητής της Κ.Ο. «Ελληνική Λύση - Κυριάκος Βελόπουλος», κ. Στυλιανός Φωτόπουλος, επιφύλαξη.
Ο Ειδικός Αγορητής της Κ.Ο. «Δημοκρατικό Πατριωτικό Κίνημα “ Νίκη”», κ. Γεώργιος Ρούντας, δηλώνει επιφύλαξη και
 Ο Ειδικός Αγορητής της Κ.Ο. «Πλεύση Ελευθερίας - Ζωή Κωνσταντοπούλου», κ. Αλέξανδρος Καζαμίας, δηλώνει επιφύλαξη.
 Συνεπώς, το ανωτέρω σχέδιο νόμου του Υπουργείου Εθνικής Άμυνας γίνεται δεκτό επί της αρχής επί των άρθρων και στο σύνολό του κατά πλειοψηφία. Σας ευχαριστώ.
Στο σημείο αυτό έγινε η γ΄ ανάγνωση του καταλόγου των μελών της Επιτροπής. 
Παρόντες ήταν οι Βουλευτές κ.κ.: Αβραμόπουλος Δημήτριος, Αμυράς Γεώργιος, Αυγενάκης Ελευθέριος, Αυγερινοπούλου Διονυσία - Θεοδώρα, Βασιλειάδης Βασίλειος (Λάκης), Βορίδης Μαυρουδής (Μάκης), Βούλτεψη Σοφία, Γκολιδάκης Διαμαντής, Δημοσχάκης Αναστάσιος (Τάσος), Καιρίδης Δημήτριος, Καραμανλής Αχ. Κωνσταντίνος, Καράογλου Θεόδωρος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λιούτας Αθανάσιος, Μπακογιάννη Θεοδώρα (Ντόρα), Νικολακόπουλος Ανδρέας, Οικονόμου Βασίλειος, Οικονόμου Ιωάννης (Γιάννης), Παναγιωτόπουλος Νικόλαος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Χρήστος, Συρίγος Ευάγγελος (Άγγελος), Υψηλάντης Βασίλειος - Νικόλαος, Χαρακόπουλος Μάξιμος, Χατζηβασιλείου Αναστάσιος (Τάσος), Χρυσομάλλης Μιλτιάδης (Μίλτος), Γιαννακοπούλου Κωνσταντίνα (Νάντια), Κατρίνης Μιχαήλ, Μάντζος Δημήτριος, Μιχαηλίδης Σταύρος, Μουλκιώτης Γεώργιος, Μπιάγκης Δημήτριος, Νικητιάδης Γεώργιος, Γιαννούλης Χρήστος, Δούρου Ειρήνη (Ρένα),  Κασιμάτη Ειρήνη (Νίνα), Κεδίκογλου Συμεών, Μαρίνος Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος, Αναγνωστοπούλου Αθανασία (Σία), Δρίτσας Θεόδωρος, Τζανακόπουλος Δημήτριος, Βιλιάρδος Βασίλειος, Φωτόπουλος Στυλιανός, Οικονομόπουλος Τάσος, Ρούντας Γεώργιος, Καζαμίας Αλέξανδρος, Αποστολάκης Ευάγγελος, Βρεττός Νικόλαος, Γαυγιωτάκης Μιχαήλ, Σαράκης Παύλος και Χουρδάκης Μιχαήλ.

                Τέλος και περί ώρα 13.00΄ λύθηκε η συνεδρίαση

Η ΠΡΟΕΔΡΕΥΟΥΣΑ ΤΗΣ ΕΠΙΤΡΟΠΗΣ 

ΣΟΦΙΑ ΒΟΥΛΤΕΨΗ 

